
Előterjesztés
a Közgyűlés részére
Tisztelt Közgyűlés!
A Fővárosi Önkormányzat résztulajdonában lévő Fővárosi Vízművek Zrt. (a továbbiakban: Társaság, illetve FVM Zrt.) soron következő rendkívüli közgyűlését 2013. április 29-én tartja (határozatképtelenség esetén a megismételt közgyűlés azonos helyszínen azonos napirenddel, 2013. április 29-én 13:30 órakor kerül megtartásra) az alábbi 1. sz. mellékletként csatolt, az Igazgatóság által jóváhagyott, tervezett napirenddel:
1. A BVK Holding Zrt. tulajdonát képző BKSZT Kft. üzletrészének megvétele a Fővárosi Vízművek Zrt. által, továbbá javaslat a fúzióhoz kapcsolódó további döntések meghozatalára
2. Jelentés a Társaság 2012. évi Beruházási Tervének teljesítéséről 
3. Jelentés a hitelből megvalósuló beruházási terv teljesítéséről 
4. Javaslat a Fővárosi Vízművek Zrt. Beruházási Szabályzatának módosítására 
5. Javaslat a Könyvvizsgáló személyére és díjazására
6. Javaslat felügyelő bizottsági tag visszahívására és új tag megválasztására és díjazásának megállapítására
7. Javaslat a Fővárosi Vízművek Zrt. Alapszabályának módosítására
8. Javaslat az Igazgatóság és a Felügyelő Bizottság 2013/2014. évi díjazására 
9. Javaslat a Fővárosi Vízművek Zrt. szolgáltatási területének bővítéséről és az ehhez szükséges döntések meghozataláról
10. Egyebek


A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. számú rendelet (továbbiakban: Vagyonrendelet) 56. § (1) bekezdése értelmében a Fővárosi Önkormányzat tulajdonában lévő gazdasági társaság (a továbbiakban e szakaszban: társaság) vonatkozásában a tulajdonosi pozícióból eredő tagi, részvényesi jogok gyakorlásáról  és kötelezettségek teljesítéséről – a (3) bekezdésben foglaltak kivételével – a Fővárosi Közgyűlés dönt. Egyszemélyes társaság esetén a Fővárosi Közgyűlés egyedüli tagként, részvényesként közvetlenül dönt, többszemélyes társaságnál pedig a társaság legfőbb szervének döntését megelőzően hozza meg tagi, részvényesi döntését a Fővárosi Közgyűlés.
A Vagyonrendelet 56. § (2) bekezdés a)-b) pontjaiban foglaltak alapján az ott felsorolt személyi ügyek tekintetében – a Vagyonrendelet 5. sz. mellékletében felsorolt társaságok vonatkozásában – a többszemélyes társaság legfőbb szervének döntését megelőző előzetes döntés meghozatalára a főpolgármester előterjesztésében foglalt javaslat alapján a Fővárosi Közgyűlés jogosult.
 
A Társaság Igazgatósága és Felügyelő Bizottsága az egyes napirendi pontokhoz kapcsolódó előterjesztéseket megtárgyalta, az erről szóló határozatok jelen előterjesztés egyes napirendi pontokhoz kapcsolódó mellékleteinek részét képezik.

1. sz. napirendi pont: A BVK Holding Zrt. tulajdonát képező BKSZT Kft. üzletrészének megvétele a Fővárosi Vízművek Zrt. által, továbbá javaslat a fúzióhoz kapcsolódó további döntések meghozatalára
A napirendi ponthoz kapcsolódó dokumentumokat és döntési javaslatokat külön előterjesztés keretében terjesztjük a T. Közgyűlés elé.
2. sz. napirendi pont: Jelentés a Társaság 2012. évi Beruházási Tervének teljesítéséről
A napirendi ponthoz kapcsolódó Vezetői összefoglaló a 2012. évi beruházási terv teljesítéséről ad tájékoztatást, mely kitér az 50 MFt feletti egyedi értékű beruházások megvalósulására.
A következő táblázat a 2012. évi saját beruházási források alakulását (bevont, felhasznált, megmaradt) foglalja össze:
[image: ]
A fenti táblázatban foglaltak szerint megállapítható, hogy:
a) A 2012. évi beruházási terv 4.803.410 eFt forrást tartalmazott. Ebből 122.523 eFt zárolt, további intézkedésig tartalékban marad. Így a ténylegesen felhasználó forrás összege: 4.680.887 eFt.

b) A ténylegesen felhasznált forrás összege: 4.537.054 eFt, ami 97%-os teljesítést jelent.

c) Nem felhasznált forrás: 143.833 eFt (3%). Ebből:
· vízméréssel kapcsolatos feladatok: közel 85.546 eFt,
· szennyvízkezeléssel kapcsolatos feladatok: közel 10.611 eFt,
· megtakarítás: 37.599 eFt,
· megállításra, majd átpriorizálásra, átütemezésre került támogató területi feladatok: 10.076 eFt

d) A tervezetten felüli víziközmű-fejlesztési hozzájárulásból (VF): 64.004 eFt, ami nem vihető át 2013. pénzügyi évre.

Fentiek alapján a Társaság javasolja a 2012. évi beruházási keretösszeget a tervezetten felüli bevétel (VF) összegével megemelni, majd a fel nem használt keretösszegekkel (64 + 122 + 144 = 330 MFt) pénzmaradványként megemelni a vállalati általános tartalékot.
A napirendi ponthoz kapcsolódó Vezetői összefoglaló és a 2012. évi beruházási terv teljesítését részletesen bemutató egyéb dokumentumok az előterjesztés 2. sz. mellékletét képezik.
3. sz. napirendi pont: Jelentés a hitelből megvalósuló beruházási terv teljesítéséről
A napirendi ponthoz kapcsolódó Vezetői összefoglaló az alábbiakat rögzíti:
A 1.500.000 eFt összforrású hitelből megvalósuló beruházásokat a Társaság Közgyűlése 2011. május 30-án hagyta jóvá 88-89/2011. sz. határozatával.
Az eredeti terv 20.935 fm-nyi csőrekonstrukciót tartalmazott. A megvalósítás során a terv két alkalommal került módosításra, melyet a Társaság Közgyűlése 76/2012., valamint 141/2012. sz. határozataival hagyott jóvá, így a csőrekonstrukció 23.527 fm-re emelkedett.
A tényadatok alapján megállapítható, hogy:
a) naturália:
A tervezett 23.527 fm-hez képest 25.704 fm cseréje valósult meg, tehát 9,3%-kal több vezeték került kicserélésre, felújításra.
b) pénzügyi teljesítés
· a 1.500.000 eFt hitelből 1.491.693 eFt került felhasználásra, ami a rendelkezésre álló forrás 99,4%-ának felel meg.
(A felhasznált összeg nem tartalmazza a hitelkamatok és a belső teljesítések értékét, mivel azok mögött nincs számla, csupán technikai elszámolásokat jelentenek.
A hitelkamatok értéke 10.105 eFt, a belső teljesítéseké pedig 5.234 eFt.)
Minden beruházás műszakilag lezárásra került és a beérkezett számlák mindegyike kifizetésre került.
A pénzügyi lezárás utolsó lépésekén a hitelkamatok beruházási soronkénti terhelése is megtörtént.
A napirendi ponthoz kapcsolódó Vezetői összefoglaló és a hitelből megvalósuló beruházások teljesítését részletesen bemutató egyéb dokumentumok az előterjesztés 3. sz. mellékletét képezik.
4. sz. napirendi pont: Javaslat a Fővárosi Vízművek Zrt. Beruházási Szabályzatának módosítására
Előzmények
A Beruházási Szabályzat jelenleg hatályos, 2. sz. verzióját a Társaság Közgyűlése 2000. december 18-án hagyta jóvá. 
2003. év végén történt egy kisebb mértékű változtatás, melynek fő oka a közbeszerzési törvény változása volt.
Az elmúlt közel 10 év alatt, egyrészt külső körülményekben bekövetkezett változás, másrészt belső, a Társaság működési folyamataiban, szervezeti felépítésében lezajlott változás, valamint a 2000. évi jóváhagyás óta felhalmozott tapasztalat okán időszerűvé vált a Beruházási Szabályzat teljes körű, koncepcionális átdolgozása.
A 2013. március 1-jén megtartott Igazgatósági ülésen hozott döntés szerint (határozat száma: 35/2013) a 2013. március 1-jén hatályba lépett 58/2013 (II. 27.) kormányrendelettel összevetésre került jelen szabályzatmódosítási javaslat. A szükséges módosítások átvezetésre kerültek.
Az átdolgozás elsődleges célja
· a megváltozott jogszabályi környezetnek való megfelelés (pl.: víziközmű törvény és vagyonkezelési szerződés, valamint számviteli, közbeszerzési törvény változásai, stb.),
· a felelősségi körök egyértelműsítése,
· a napi ügymenet gyakorlati tapasztalatainak beépítése, adminisztratív feladatok csökkentése 
· a testületi döntések optimális szintre emelése (pl.: Beruházási Alapokmány keretösszegének megemelése),
· a beruházási feladatok minősítési és rangsorolási rendszerének a felülvizsgálata, a prioritás számítás módszer aktualizálása, az előző évek tapasztalatai, illetve területek igényének megfelelően,
· a beruházások megvalósításának gördülékenyebbé tétele (pl.: prompt igények jóváhagyása minél rövidebb időbeli átfutása).

Összességében tehát a fő szempont a felelősségi körök egyértelműsítése, a testületi fórumok munkájának megkönnyítése, a beruházási folyamatok hatékonyságának és átláthatóságának növelése egy, a gyakorlathoz aktualizált, a napi ügymenet megfelelő rugalmasságához keretet adó szabályrendszer kidolgozása volt.
A Társaság Alapszabályának 9.3/o.) pontja alapján a Társaság Közgyűlésének kizárólagos hatáskörébe tartozik a Beruházási Szabályzat elfogadása és módosítása.

A főbb módosítások jellemzői
A módosítás koncepcionális jellemzői:
1. Felülvizsgálatra kerültek a felelősségi és döntési jogkörök, ezen belül elsődleges feladat volt az átláthatóság és a rugalmasság biztosítása.
2. Az adminisztratív feladatok optimalizálása, melynek során az alapokmányok tartalmi előírásai, a beruházásokkal kapcsolatos jelentési és előterjesztési feladatok pontosításra kerültek.
3. Felülvizsgálatra és aktualizálásra került a prioritás számítási módszere.
4. A végrehajtás szabályozása, melyet az „Up to Down” elv alkalmazása szolgál.

Az „Up to Down” elv alkalmazása:
Mivel a Beruházási Szabályzattal szemben az az elvárás, hogy hatékony, átfogó szabályozást biztosítson a beruházások lebonyolítása terén, ezért a módosítás un. „Up to Down” elv alapján került kialakításra. 
Egyértelmű hivatkozások találhatóak a részletes szabályozásokra, amelyek az egyes területekre vonatkoznak. Ilyen például a versenyeztetés, amelyet a Beszerzési, illetve a Közbeszerzési Szabályzat, vagy a projekt lebonyolítás, amelyet részletesen a Projektirányítási Szabályzat, és a Műszaki-fejlesztési és Beruházási Igazgatóság Minőségirányítási Kézikönyve szabályoz. Ezek a szabályozások összhangban vannak a Beruházási Szabályzatban leírtakkal.
[bookmark: _Toc350946072]A víziközmű-szolgáltatásról szóló 2011. évi CCIX. tv. egyes rendelkezéseinek végrehajtásáról kiadott 58/2013. (II.27.) Korm. rendelet, valamint a viziközmű törvényhez kapcsolódó miniszteri rendeletek (végrehajtási utasítások) alapján a Beruházási Szabályzatot a későbbiekben ismételten módosítani szükséges (pl. Gördülő Fejlesztési Terv).
A főbb módosítások részletezése

1. Főbb beruházási fogalmak – felülvizsgálatra, kiegészítésre, illetve pontosításra kerültek:

a. az érvényben lévő számviteli törvény és a Társaság számviteli politikája alapján eltörlésre került a rekonstrukció és a felújítás közötti meghatározásbeli különbség, a szabályzat fogalomrendszere a hatályos számviteli törvénynek és a víziközmű törvénynek felel meg,
b. felülvizsgálatra kerültek a CAPEX és OPEX feladatok tartalmi elemei (pl.: tűzcsap cseréje CAPEX feladat lesz a jövőben),
c. az új viziközmű törvény, valamit a vagyonátadással kapcsolatos folyamatok hatásai (viziközmű vagyon, rendszerfüggetlen és működtető vagyon),
d. „Up to Down” elv alkalmazása: hivatkozások más szabályozásokra, törvényekre.
(Valamint okafogyottá vált a 85-15%-os szabály, ezért törlésre került.)
2. Döntéshozói fórumok feladatai, felelőssége – adminisztratív feladatok optimalizálása:

a. a terv év közben módosítható Igazgatósági hatáskörben, a műszaki területen belül 20 %-ig,
b. a prompt igényekhez való alkalmazkodás biztosítása,
c. a beruházási alapokmány jóváhagyása független az éves tervtől, értékhatára 50 MFt-ról 150 MFt-ra emelkedik, tartalmi előírásai leegyszerűsödnek (a beruházási kódok statisztikai célt szolgálnak, ezért külön szabályozandó),
d. a VF felhasználása Igazgatósági hatáskör, jogszabály határozza meg a felhasználását,
e. két tervfázis a hosszú távú beruházási terv (LTDP) alapján:
· beruházási előterv,
· beruházási terv.
f. megszüntetésre kerül:
· a beruházási adatlap,
· a beruházási feladatlap,
· a kiemelt beruházási adatlap.

Amíg a viziközmű törvény kapcsán nem jelenik meg a gördülő fejlesztési terv részleteit tartalmazó miniszteri rendelet, addig ezen napirendi ponthoz kapcsolódó Vezetői összefoglalóban a gördülő fejlesztési tervre vonatkozó dőlt betűs rész csak tájékoztató jellegű, melyet részletesen az előterjesztés 4. sz. melléklete tartalmaz
2/a.	  A Társaság Beruházási Bizottságának feladatai, felelőssége:
a. a hosszú távú beruházási terv (LTDP) elkészíttetése, legalább 5 évenkénti felülvizsgálata,
b. az előterv és a végleges terv elkészíttetése,
c. a véglegesített beruházási terv részletesen tételesen tartalmazza az áthúzódó beruházásokat (a 150 MFt feletti rész nem lehet több 5%-nál),
d. dönt az általános tartalék (41. fcs.) felhasználásáról,
e. a beruházási terv felülvizsgálata (dönthet 150 MFt-ig, de legfeljebb az összes éves beruházási forrás 20 %-áig),
f. az alapokmánnyal rendelkező beruházások esetében, amennyiben a pénzügyi források rendelkezésre állnak, dönthet a műszaki és pénzügyi átütemezésekről,
g. a Műszaki-fejlesztési és Beruházási Igazgatóság javaslata alapján dönt a VF felhasználásáról amennyiben nem haladja meg a 150 MFt-ot, 150 MFt felett Igazgatóság elé terjeszti,
h. a Műszaki-fejlesztési és Beruházási Igazgatóság előterjesztése alapján az Igazgatóság tájékoztatása negyedévente, amely kiemelten tartalmazza a 150 MFt feletti beruházások megvalósulását.

A Beruházási Bizottság tagjai:
a. Állandó tagok:
· Vezérigazgató és Vezérigazgató-helyettesek,
· Műszaki-fejlesztési és Beruházási Igazgató,
· Mérnökszolgálati Osztály vezetője.
b. Meghívható tagok:
· Szakterületek igazgatói,
· Kiemelt projektek vezetői,
· Vállalati Audit Osztály.


2/b.	   A Társaság Igazgatóságának feladatai, felelőssége:
a. dönt a hosszú távú beruházási terv (LTDP) elfogadásáról, felülvizsgálatának elfogadásáról, majd Közgyűlés elé terjeszti,
b. dönt az előterv elfogadásáról és egyidejűleg felhatalmazza a menedzsmentet az elfogadott tételek előkészítésére a szükséges járulékos költségek felhasználásával,
c. dönt az előterv és a véglegesített beruházási terv elfogadásáról, ez utóbbit  beterjeszti a Közgyűlés elé,
d. dönt a 150 MFt feletti beruházások alapokmányairól, és beterjeszti azokat a Közgyűlés elé,
e. dönt a 150 MFt feletti nem tervezett, de műszakilag indokolt, haladéktalanul szükséges beruházásokról,
f. dönt az éves beruházási terv módosításáról, ha:
· a módosítás összege nem haladja meg az éves beruházási forrás 20%-át,
· a belső átcsoportosítás összege nem haladja meg a 150 MFt-ot.
g. dönt a beruházási terv megvalósulásáról szóló negyedévenkénti tájékoztatókban foglaltakról, valamint az év zárását követően a teljes éves beruházási terv megvalósulásáról szóló jelentésről, ez utóbbit a Közgyűlés elé terjeszti véleményezés céljából.

2/c.	   A Társaság Közgyűlésének feladatai, felelőssége:
a. dönt a hosszú távú beruházási terv (LTDP) és felülvizsgálatának elfogadásáról,
b. dönt a véglegesített beruházási terv elfogadásáról azzal, hogy egyúttal az alapokmányt nem igénylő beruházások forrását is biztosítja,
c. dönt a 150 MFt feletti beruházások alapokmányainak elfogadásáról, amennyiben Közgyűlés hatáskörébe tartozik,
d. dönt az éves beruházási terv módosításáról, ha:
· a módosítás összege meghaladja az éves beruházási forrás 20%-át,
· a belső átcsoportosítás összege meghaladja a 150 MFt-ot.
e. a beruházási terv megvalósulásáról szóló jelentés véleményezése.

3. Minősítési és rangsorolási szempontrendszer újragondolása:

a. a főcsoportokon belüli konkrét műszaki tartalmat elsősorban a mellékletként csatolt rangsorolási szempontok alapján kell meghatározni. A stratégiai jelentőségű főnyomó és gerincvezetékek hatástényezőin módosítottunk, így az „gazdaságosság” és a „vállalati stratégia” szempontok helyett a személyi- és vagyoni károkozás, a vezeték környezetének beépítettségének körülményei (METRO, mélygarázs, korróziós hatások, stb.) és a forgalomkorlátozást vettük figyelembe.
b. a gazdaságossági szempontokat pedig – a kontrolling kérésére – nettó jelenérték alapú (NPV) számításra helyeztük át.


A  fenti összefoglalóban szereplő változtatások részletesen az előterjesztés 4. sz. mellékletét képező „A Fővárosi Vízművek Zártkörű Részvénytársaság Beruházási Szabályzata (módosítási javaslat)” c. változásokkal egységes szerkezetbe foglalt dokumentumban találhatóak. A jelenleg hatályos szabályzat módosításokat korrektúrával feltüntető változatát – terjedelmi okokból – elektronikusan mellékeljük az előterjesztéshez. 
5. sz. napirendi pont: Javaslat a Könyvvizsgáló személyére és díjazására
A Társaság könyvvizsgálatát ellátó PricewaterhouseCoopers Könyvvizsgáló Kft., illetve a személyében felelős könyvvizsgáló, Barsi Éva könyvvizsgálói megbízatása 2013. május 31-én lejár.
A PricewaterhouseCoopers Könyvvizsgáló Kft., Társaság részére megküldött ajánlatában foglalt 2013. évi könyvvizsgálatra szóló ajánlati ár nem éri el a 2013. január 1. napjától is változatlanul érvényes 8 MFt összegű közbeszerzési értékhatárt.
A Társaság Igazgatósága és Felügyelő Bizottsága a jelenlegi könyvvizsgáló, azaz a PricewaterhouseCoopers Könyvvizsgáló Kft., illetve személyében felelős könyvvizsgálóként Barsi Éva könyvvizsgáló megválasztására tesz javaslatot 2013. június 01.- 2014. május 31-ig terjedő időszakra, 7.900.000,- Ft/év + a mindenkori ÁFA törvényben foglalt mértékű ÁFA összegű díjazás mellett.
A Vagyonrendelet 56. § (2) bekezdés a) pontjában foglaltak alapján az ott felsorolt személyi ügyek, így többek között a könyvvizsgáló megválasztása és díjazásának megállapítása tekintetében – a Vagyonrendelet 5. sz. mellékletében felsorolt társaságok vonatkozásában – a többszemélyes társaság legfőbb szervének döntését megelőző előzetes döntés meghozatalára a főpolgármester előterjesztésében foglalt javaslat alapján a Fővárosi Közgyűlés jogosult. 

A könyvvizsgáló megválasztásához kapcsolódó dokumentumok az előterjesztés 5. sz. mellékletét képezik.
6. sz. napirendi pont: Javaslat felügyelő bizottsági tag visszahívására és új tag megválasztására és díjazásának megállapítására
Tájékoztatjuk a Tisztelt Közgyűlést, hogy a felügyelő bizottsági tagcserére vonatkozóan a Fővárosi Közgyűlés 2013. február 27-én tartott ülésén hozott döntést az alábbiak szerint:
A 337/2013 (II.27.) Főv. Kgy. h. sz. határozatával (6. sz. melléklet) úgy döntött, hogy a Fővárosi Vízművek Zrt. soron következő rendkívüli közgyűlésén Budapest Főváros Önkormányzata, mint részvényes képviseletében eljáró személy kötött mandátummal eljárva „igen” szavazatával támogassa azon személyi döntés meghozatalát, miszerint: A Társaság felügyelő bizottságából 2013. február 28-i hatállyal visszahívja Hanzély Ákost és a felügyelő bizottságba 2013. március 1-jei hatállyal 2015. május 31. napjáig megválasztja Dr. Kapás Lillát változatlan összegű díjazással.
A fenti döntés alapján a Fővárosi Önkormányzat a gazdasági társaságokról szóló 2006. évi IV. törvény (Gt.) 49. § (1) bekezdése alapján – részvényesi indítványként – kezdeményezte a Társaság soron következő rendkívüli közgyűlésének összehívását a felügyelő bizottsági tagcsere napirendre tűzése mellett. Jelen napirendi pont ennek az indítványnak tesz eleget. 
A hivatkozott 337/2013. (II.27.) Főv. Kgy. h. sz. határozat technikai jellegű módosítása szükséges oly módon, hogy Hanzély Ákos visszahívásának és az új felügyelő bizottsági tag, Dr. Kapás Lilla megválasztásának napja egyaránt a Társaság rendkívüli közgyűlésének napja, azaz 2013. április 29. legyen, tekintettel arra, hogy a Társaság legfőbb szerve visszaható hatályú döntést nem hozhat.
7. sz. napirendi pont: Javaslat a Fővárosi Vízművek Zrt. Alapszabályának módosítására
Az Alapszabály módosítás (7. sz. melléklet) a Társaság könyvvizsgálójának – az 5. sz. napirendi pontnál részletezett – újabb időtartamra történő megválasztása, valamint a 6. sz. napirendi pont kapcsán ismertetett felügyelő bizottsági tagcsere miatt átvezetendő változásokat tartalmazza.
8. sz. napirendi pont: Javaslat az Igazgatóság és a Felügyelő Bizottság 2013/2014. évi díjazására
A Társaság Alapszabályának 9.3/d.) pontja az alábbiak szerint szabályozza az Igazgatóság és a Felügyelő Bizottság tagjainak díjazását:

„A Közgyűlés kizárólagos hatáskörébe tartozik: A Gt. 37. §-ában foglalt kivétellel az Igazgatóság tagjainak, továbbá a Felügyelő Bizottság tagjainak és a könyvvizsgálónak a megválasztása, visszahívása, díjazásának megállapítása, döntés az Igazgatóság tagjaira vonatkozó éves felmentvény megadásáról”.

Jelenlegi helyzet:
A Tisztségviselők 2012/2013. évi díjazásáról a Társaság 2012. május 30-i közgyűlése határozott az alábbiaknak megfelelően:
Igazgatóság Elnöke	299 000 Ft/hó
Igazgatóság tagja	218 000 Ft/hó
Felügyelő Bizottság Elnöke	299 000 Ft/hó
Felügyelő Bizottság tagja	161 000 Ft/hó
A Társaság fentiek alapján az Igazgatóság és Felügyelő Bizottsága tagjai 2013/2014. évi díjazásának változatlan mértékű megállapítását javasolja.  

9. sz. napirendi pont: Javaslat a Fővárosi Vízművek Zrt. szolgáltatási területének bővítéséről és az ehhez szükséges döntések meghozataláról
A napirendi ponthoz kapcsolódó dokumentumokat és döntési javaslatokat előterjesztői kiegészítés keretében terjesztjük a T. Közgyűlés elé.
Tájékoztatom a T. Közgyűlést, hogy a Fővárosi Vízművek Zrt. 2013. április 29-i rendkívüli közgyűlésén több napirendi ponthoz kapcsolódóan kerül sor alapszabály módosításra. Ezen napirendi pontok a következők: 1. sz. napirendi pont (FVM Zrt. BKSZT Kft. fúziója, amelyre vonatkozó döntési javaslatokat a T. Közgyűlés jelenlegi ülésén „Javaslat a Fővárosi Vízművek Zrt. és a BKSZT Kft. fúziójával kapcsolatos döntésekre” tárgyú külön előterjesztés keretében tárgyal); jelen előterjesztésben ismertetett 7. sz. napirendi pont; valamint a fent hivatkozott, külön előterjesztői kiegészítésben bemutatásra kerülő 9. sz. napirendi pont. A valamennyi alapszabály módosítást tartalmazó egységes szerkezetbe foglalt alapszabály a 9. sz. napirendi pontra vonatkozó előterjesztői kiegészítéshez kerül benyújtásra ésszerűségi és jogtechnikai indokokra való tekintettel.
Fentiek alapján az alábbi határozati javaslatokat terjesztem a Tisztelt Közgyűlés elé: 
Határozati javaslat
A Fővárosi Közgyűlés úgy dönt, hogy:

A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 56. § (1) bekezdésében foglalt hatáskörében eljárva a Fővárosi Vízművek Zrt. 2013. április 29-én tartandó rendkívüli közgyűlésén Budapest Főváros Önkormányzata részvényesi képviselője kötött mandátummal eljárva „igen” szavazatával támogassa a következő döntések meghozatalát.
1. napirendi pont tekintetében külön előterjesztés alapján a Fővárosi Közgyűlés által a Fővárosi Vízművek Zrt. vonatkozásában meghozott határozatokban foglaltak szerinti döntéseket.
2. napirendi pont:
2.1. annak tudomásul vételét, hogy a 2012. évben többlet víziközmű-fejlesztési hozzájárulás keletkezett, és az arra vonatkozó döntést, hogy a többlet 64.004 eFt bevonásra kerül a 2012. évi források körébe, ezzel az összforrás 4.803.410 eFt-ról 4.867.414 eFt-ra emelkedik.
2.2. arra vonatkozó döntést – a tényadatok birtokában – hogy, a Társaság saját forrásából megvalósítható beruházások fedezetét 4.867.414 eFt-ban határozza meg, amelyből 4.537.054 eFt felhasználásra került a 2012. évben, a beruházási keret maradványa: 330.359 eFt. (amortizáció), ami a vállalati általános tartalék részét képezi.
2.3. a Társaság 2012. évi beruházási tervének teljesítéséről szóló jelentés elfogadását.
3. napirendi pont:
3.1. annak tudomásul vételét, hogy az 1.500.000 eFt hitelből 1.491.693. eFt felhasználásra került 2011-2012. évben.
3.2. a hitelből megvalósuló beruházási terv teljesítéséről szóló jelentés elfogadását.
4. napirendi pont: a Fővárosi Vízművek Zrt. Beruházási Szabályzata módosításának elfogadását az előterjesztés 4. sz. melléklete szerinti tartalommal.    
5. napirendi pont: 
5.1. a Társaság könyvvizsgálójává a PricewaterhouseCoopers Könyvvizsgáló Kft., valamint személyében felelős könyvvizsgálóvá Barsi Éva (kamarai tagsági szám:002945), mint a PricewaterhouseCoopers Könyvvizsgáló Kft. üzlettársának megválasztását 2013. június 01.-2014. május 31-ig terjedő időszakra.
5.2. a könyvvizsgálat 2013. évi fix díjának 7.900.000,- Ft + a mindenkori ÁFA törvényben foglalt mértékű ÁFA összegben történő megállapítását.
6. napirendi pont: a Fővárosi Közgyűlés 337/2013. (II.27.) Főv. Kgy. h. számú határozatában foglaltak szerinti döntés meghozatalát azzal a módosítással, hogy Hanzély Ákos felügyelőbizottsági tag visszahívásának és az új felügyelő bizottsági tag Dr. Kapás Lilla megbízatásának kezdő időpontja a Társaság rendkívüli közgyűlésének napja, azaz 2013. április 29. napja.
7. napirendi pont: a Társaság Alapszabálya módosításának az előterjesztés 7. sz. melléklete szerinti tartalommal történő elfogadását.
8. napirendi pont: a Társaság Igazgatóságának elnöke és tagjai, valamint a Felügyelő Bizottság elnöke és tagjai díjazásának változatlanul hagyását a 2013/2014. évre, és ennek megfelelően a 2013. június 1. és 2014. május 31. közötti időszakra a díjazás alábbiak szerinti megállapítását: 
Igazgatóság elnöke:                  299 000 Ft/hó
Igazgatóság tagjai:                    218 000 Ff/hó
Felügyelő Bizottság elnöke:      299 000 Ft/hó
Felügyelő Bizottság tagja:         161 000 Ft/hó
9.  napirendi pont tekintetében a jelen előterjesztéshez kapcsolódó előterjesztői kiegészítésben a Fővárosi Közgyűlés által a Fővárosi Vízművek Zrt. vonatkozásában meghozott határozatokban foglaltak szerinti döntéseket.

     határidő:	a Társaság rendkívüli közgyűlésének napja
felelős:	Főpolgármester

Meghatalmazza dr. Kókány Csabát, hogy a Fővárosi Vízművek Zrt.  2013. április 29-én tartandó rendkívüli közgyűlésén a Fővárosi Önkormányzat részvényesi képviselőjeként kötött mandátummal eljárva vegyen részt, és felkéri a főpolgármestert a részvényesi képviselő meghatalmazásának aláírására és kiadására.

     határidő:	a Társaság rendkívüli közgyűlésének napja
felelős:	Főpolgármester



Határozathozatal módja: egyszerű szavazattöbbség 


Budapest, 2013. április „   „

	
[Aláíró1]
[Aláíró1 beosztása]

	
	
Dr. György István
Főpolgármester-helyettes





	Láttam:

	Sárádi Kálmánné dr.
főjegyző

A Társaság rendkívüli közgyűlésének 2. sz. napirendi pontjához kapcsolódó dokumentumok
A Társaság rendkívüli közgyűlésének 3. sz. napirendi pontjához kapcsolódó dokumentumok
A Társaság rendkívüli közgyűlésének 4. sz. napirendi pontjához kapcsolódó dokumentumok
A Társaság rendkívüli közgyűlésének 5. sz. napirendi pontjához kapcsolódó dokumentumok
A Társaság rendkívüli közgyűlésének 6. sz. napirendi pontjához kapcsolódó dokumentumok
A Társaság rendkívüli közgyűlésének 7. sz. napirendi pontjához kapcsolódó dokumentumok
A Társaság rendkívüli közgyűlésének 8. sz. napirendi pontjához kapcsolódó dokumentumok

I. 2012. évi „alap” beruházási forrás (amortizáció; ÉCS) 5 182 000 5 182 000 5 182 000 4 915 644 266 356

- - ebből tartalékba helyezve *** 0 0 122 523 0 122 523

II. 2012. évi víziközmű-fejlesztési hozzájárulás (VF) 450 000 200 000 200 000 200 000 0

III. 2011. évben fel nem használt forrás (amortizáció, ÉCS) 0 2 410 2 410 2 410 0

IV. Hitel adott évre eső tőketörlesztése (10 éves futamidő) -581 000 -581 000 -581 000 -581 000 0

I.+II.+III.+IV. 2012. évi forrás összesen 5 051 000 4 803 410 4 803 410 4 537 054 266 356

V. További intézkedésig tartalékként kezelve *** 0 0 -122 523 0 -122 523

I.+II.+III.+IV.+V. 2012. évi forrás mindösszesen (tartalék miatt korrigált) 5 051 000 4 803 410 4 680 887 4 537 054 143 833 97%

